Ubistvo Alexa Prettija

mini
Dana 24. januara 2026. godine, agent američke Granične patrole usmrtio je **Alexa Prettija**, 37-godišnjeg državljanina Sjedinjenih Američkih Država, u Minneapolisu, savezna država Minnesota. Predsjednik SAD-a, Donald Trump, kao i savezni zvaničnici naveli su da je pucnjava bila čin samoodbrane. Incident se dogodio tokom velikih protesta protiv savezne imigracione represije i bio je drugi smrtonosni slučaj federalnih službenika u tom gradu nakon ubistva Renée Good 7. januara.

Video-snimci incidenta prikazuju Prettija kako telefonom snima policajce i usmjerava saobraćaj. Nakon toga ga je oko 6 federalnih agenata poprskalo biber-sprejem, bacivši ga na pod, poslije čega su ga upucali i usmrtili. Video-snimak prolaznika, koje su pregledali i provjerili novinari *Reutersa*, prikazuje agenta kako otima pištolj iz Prettijeve blizine prije pucnjave. Analizom dostupnih video-snimaka sprovedenom od *The New Yok Timesa* zaključeno je da je Pretti u trenucima neposredno prije pucnjave u ruci držao mobilni telefon, dok je nekoliko agenata ispalilo najmanje 10 metaka u njega dok se nalazio na zemlji.

## Pozadina 
*Glavni članak: Operacija Metro Surge*Incident je treći zabilježeni slučaj pucnjave federalnih imigracionih agenata u Minneapolisu u roku od 3 sedmice. Dana 7. januara, federalni agent upucao je Renée Good, koja je potom preminula, što je izazvalo proteste na kojima su se okupile hiljade ljudi. Sljedeće sedmice, venecuelanskog državljanina Julia Cesara Sosa-Celisa, imigracioni službenik je ranio iz vatrenog oružja, a dotični je incident preživio.

Prema riječima komandira granične patrole, Gregoryja Bovinoa, federalni agenti uključeni u pucnjavu sprovodili su operaciju hapšenja osobe bez dokumenata sa "značajnom kriminalnom prošlošću". Sudski zapisi Minnesote i podaci korektivnog departmana osporili su ovu tvrdnju – osoba imena koje je Bovino naveo nije imala kriminalnu prošlost u Minnesoti, izuzev saobraćajnog prekršaja od prije više od 10 godina.

Svjedok iz prodavnice krofni u blizini mjesta rekao je medijima da je muškarac ušao u radnju i da su vrata zaključana, čime je federalnim agentima uskraćen ulazak. Navodno je to izazvalo da agenti pozovu pojačanje i postanu agresivni prema posmatračima, među kojima je bio i Pretti.

### Alex Pretti 
Alex Jeffrey Pretti iz Minneapolisa bio je 37-godišnji američki državljanin. Rođen je u Illinoisu, a maturirao je 2006. godine u Srednjoj školi Preble u Green Bayu, Wisconsin. Radio je kao naučni istraživač prije nego što je upisao Univerzitet u Minnesoti, gdje je diplomirao 2011, kada je postao registrovani medicinski tehničar. U vrijeme smrti imao je važeću licencu za medicinske sestre izdatu 2021, te je radio kao medicinar na intenzivnoj njezi u bolnici Ministarstva za pitanja veterana SAD-a u Minneapolisu. Bio je član Američke federacije državnih službenika (AFGE), sindikata koji predstavlja savezne radnike.

Prema lokalnim zvaničnicima, Pretti je bio zakoniti vlasnik oružja i posjedovao je dozvolu za skriveno nošenje oružja u Minnesoti. Organi reda naveli su da nije imao ozbiljnu kriminalnu prošlost; provjerom su utvrđene samo saobraćajne kazne. Komšija koji je razgovarao sa The New York Timesom rekao je da Pretti "nije bio nasilna osoba".

Pretti je ranije u januaru 2026. godine učestvovao u protestima protiv ubistva Renée Good. Njegov otac rekao je novinarima da je Pretti bio svjestan upozorenja roditelja da bude oprezan tokom protesta.

### Pucnjava 
Dana 24. januara 2026. u 9:05 po lokalnom vremenu, agenti granične patrole na raskrsnici 26. ulice i Avenije Nicollet u Minneapolisu su više puta ranili Alexa Prettija. Svjedok je naveo da su agenti ICE-a pokušavali ući u restoran, ali im je ulazak odbijen.

Videozapisi incidenta prikazuju Prettija kako snima agente, te se pomjera na trotoar kako bi pokušao pomoći dvjema osobama, ali ga jedan od agenata prska biber-sprejem. *Associated Press* naveo je da je Pretti zagrlio osobu koju je agent prethodno gurnuo. Agent je potom gurnuo Prettija i obojica su pali unazad, i dalje zagrljeni.

Nekoliko agenata prizemljilo je Prettija na trotoar, a jedan službenik ga je potom predmetom udario, nakon čega je u Prettija ispaljeno 10 metaka. Prema analizi New York Timesa, agenti su vikali da Pretti posjeduje oružje, otprilike osam sekundi prije nego što je pritisnut na tlo. Ministarstvo unutrašnje sigurnosti saopštilo je da je Pretti "prišao" agentima granične patrole s pištoljem i da je agent prvo upotrijebio biber-sprej prije nego što je pucao u samoodbrani pokušavajući da ga razoruža. Video-snimci prikazuju Prettijev telefon u desnoj ruci i praznu lijevu ruku. U zakletoj izjavi, dva svjedoka ubistva navela su da Pretti nije mahao pištoljem. Više snimaka prikazuje federalnog agenta kako iz meteža vadi pištolj koji odgovara kasnijem opisu DHS-a, nakon čega su još dvojica agenata pucala na Prettija.

Žena koja je snimila ubistvo izjavila je da se Pretti nije opirao agentima, već da je bio fokusiran na pomoć ženi koja je bačena na pod, te da je verzija događaja po DHS-u netačna. Drugi svjedok izjavio je da je vidio Prettija kako viče na agente, ali ih nije napadao niti pokazivao oružje.

Nedugo zatim, agenti su započeli postupak kardiopulmonalne reanimacije kroz kompresije na grudnom košu, a medicinari su pokušali oživjeti Prettija. DHS je saopštio da je Pretti preminuo na licu mjesta.

Minnesota Public Radio prenio je izjavu svjedoka: "Gospodin pored kojeg sam stajao bio je fokusiran na pomaganje ljudima koji su dolazili na Nicollet aveniju da ostanu mirni i da im pomognu da prođu. Agenti ICE-a su nam prišli i rekli da se 'povučemo'. Nisam ni siguran zašto — mi smo im, zapravo, pomagali. Popeo sam se na snježni nasip i sljedeće što sam znao je da su ga upucali".

Drugi svjedok je za CNN objasnio kako se incident odvijao. Bio je u prodavnici krofni kada je neko ušao unutra dok su federalni službenici bili u potjeri. Službenici nisu mogli ući u radnju i pozvali su pojačanje; članovi zajednice kontaktirali su "mrežu za prve reagente" kako bi pomogli. Svjedok je rekao da se okupio veliki broj ljudi kako bi skrenuli pažnju službenika, ali kada su ih primijetili, počeli su ih gurati i fizički napadati. Dok su bili grubi prema jednoj ženi, ona se pokušala uhvatiti nekoga za oslonac, a to je bila osoba koja je upucana".

## Počinioci 
Komandir granične patrole, Gregory Bovino, izjavio je da je agent koji je pucao na Prettija imao osam godina službe, te da je prošao obimnu obuku.

## Posljedice 
Nakon pucnjave, više od 100 ljudi okupilo se na mjestu incidenta kako bi protestvovali. Posmatrači su savezne agente nazivali kukavicama, govoreći im da idu kući. Jedan službenik je podrugljivo odgovorio na takve zahtjeve. Vijest o pucnjavi brzo se proširila putem raznih mreža, uključujući grupne poruke preko Signala. Savezni agenti koristili su suzavac i šok-granate protiv demonstranata. Najmanje jedna osoba poprskana je biber-sprejem. Dvoje demonstranata uhapšeno je nakon pokušaja prelaska policijske trake. Demonstranti su uzvikvali "Osjećam naciste". Nekoliko svjedoka je privedeno i odvedeno u Federalnu zgradu Bishop Henry Whipple. Zvaničnici ICE-a pokušali su udaljiti lokalnu policiju sa mjesta događaja, što je načelnik policije Minneapolisa Brian O'Hara odbio. Demonstranti su blokirali raskrsnicu u blizini mjesta pucnjave. Neki restorani u toj ulici nudili su kafu otvorivši svoja vrata demonstrantima. Protesti su održani u Seattleu, Portlandu, Durhamu, Oak Parku, Illinoisu, te u centru Los Angelesa.

Šerif okruga Hennepin, Dawanna Witt, zatražila je pomoć Nacionalne garde u Federalnoj zgradi Whipple zbog zabrinutosti oko "potencijala za nemire" nakon pucnjave. Gradonačelnik Minneapolisa, Jacob Grey, također je zatražio podršku Nacionalne garde lokalnoj policiji, a kasnije je ista i aktivirana ukazom guvernera Minnesote, Tima Walza.

NBA utakmica između Minnesote Timberwolvesa i Golden State Warriorsa, prvobitno zakazana za 24. januar u centru Minneapolisa, odgođena je za naredni dan iz sigurnosnih razloga.

## Istraga 
Okružna tužiteljica okruga Hennepin, Mary Moriarty, zatražila je mjesto događaja osigura lokalna policija. Kasnije je izjavila da njen ured sarađuje sa Biroom za kriminalistička istraživanja Minnesote i da očekuje da savezne vlasti dopuste tom birou da vodi istragu. Par sati nakon pucnjave, tri oklopna vozila FBI-ja pojavila su se na mjestu incidenta. Prema riječima načelnika policije Minneapolisa, Briana O'Hare, zvaničnici DHS-a spriječili su lokalnu policiju da pristupi mjestu događaja, iako je Biro za kriminalistička istraživanja imao sudski nalog koji im omogućuje pristup licu mjesta.

Prema zvaničniku Trumpove administracije koji je govorio za Axios, na mjestu događaja pronađeno je vatreno oružje koje je osoba nosila. DHS je naveo da je žrtva imala dva okvira municija i nikakvu ličnu dokumentaciju. Također su objavili fotografiju navodnog oružja, koje je podsjećalo na Sig Sauer P230, navodeći da su u oružju pronađena dva punjenja s municijom. DHS je dodao da je muškarac očigledno želio "masakrirati organe reda". Zvaničnici Minnesote naveli su da je Pretti imao zakonitu dozvolu za nošenje oružja.

Ministarstvo pravde pokrenulo je saveznu istragu na dan pucnjave.

## Reakcije 
### Porodica Pretti 
Prettijevi roditelji su u saopštenju naveli da su "slomljenog srca, ali i veoma bijesni". Dodali su da su "bolesne laži koje je administracija iznijela o njihovom sinu odvratne i sramotne", rekavši da Alex očigledno nije držao pištolj kada su ga napali Trumpovi ubilački i kukavički nasilnici ICE-a. U desnoj ruci je držao telefon, a prazna lijeva ruka mu je podignuta iznad glave dok je pokušao da zaštiti ženu koju je ICE upravo gurnuo na tlo, sve dok je bio poprskan biber-sprejem". Pozvali su javnost da se suprotstavi tvrdnjama vlade i da "iznese istinu o njihovom sinu".

### Lokalna vlast 
Guverner Minnesote, Tim Walz, izjavio je da je razgovarao sa zvaničnicima Trumpove administracije nakon pucnjave. Na društvenim mrežama nazvao je pucnjavu "odvratnom", rekavši da predsjednik Trump "mora okončat ovu operaciju", dodajući da je "Minnesoti dosta". Također je rekao da građani Minnesoti stvaraju "dosje dokaza" za procesuiranje federalnih agenata. Walz je aktivirao Nacionalnu gardu Minnesote na zahtjev šerifovog ureda okruga Hennepin. Senatorice Minnesote, Amy Klobuchar i Tina Smith, osudile su nastavak prisustva ICE-a nakon pucnjave. Ilhan Omar i državni senator Minnesote, Omar Fateh, opisali su pucnjavu kao "egzekuciju".

### Državna vlast 
#### Bijela kuća 
Predsjednik Donald Trump obaviješten je o pucnjavi. Nakon što je ranije tog mjeseca prijetio aktivacijom Zakona o pobuni, Trump je optužio guvernera Walza i gradonačelnika Freya za podsticanje na pobunu kritikujući operacije ICE-a. Potpredsjednik JD Vace okrivio je lokalne zvaničnike za ignorisanje zahtjeva ICE-a.

Prije nego što je sprovedena bilo kakva istraga, savjetnik Bijele kuće, Stephen Miller, bez dokaza je tvrdio da je Pretti bio "domaći terorista" koji je "pokušao atentat na savezne organe reda".

#### Granična patrola 
Visok zvaničnik granične patrole SAD-a, Gregory Bovino, izjavio je na press-konferenciji za novinare na dan pucnjave da incident "izgleda kao situacija u kojoj je pojedinac želio nanijeti maksimalnu štetu i izvršiti masakr nad pripadnicima organa reda", kao i da "ukoliko ometate službenike organa reda ili napadnete iste, kršite zakon i bićete uhapšeni".

#### Ministarstvo pravde 
Glavna državna tužiteljica, Pam Bondi, okrivila je političare iz Minnesote i politiku "sigurnih gradova" u Minneapolisu zbog pucnjave.

Prvi pomoćnik američkog tužioca, Bill Essayli, na Twitteru je objavio: "Ako se približite organima reda sa oružjem, velika je vjerovatnoća da će te oni, po zakonu, opravdano upucati. Nemojte to raditi!". Nacionalna asocijacija za oružje nazvala je ove komentare "opasnim i pogrešnim" i pozvala na istragu.

#### Ostali 
Nekoliko demokratskih političara u saveznoj i državnoj vladi osudilo je pucnjavu, opisujući Trumpovu administraciju odgovornom. Neki, poput senatora iz Oregona, Jeffa Merkleya, te predstavnice iz Oregona, Marine Dexter, nazvali su pucnjavu ubistvom.

Vođa manjine u Senatu, Chuck Shumer (demokrata), govoreći u ime demokratskog kluba, obećao je da će blokirati svaki paket troškova koji uključuje finansiranje Ministarstva za domovinsku sigurnost (DHS). To je dodatno povećalo rizik od blokiranja rada vlade.

U kratkom roku nakon pucnjave, u nekoliko većih američkih gradova započeli su protesti protiv ICE-a. *Guardian* je procijenio da je u New Yorku protestvovalo na hiljade ljudi, dok su se stotine osoba okupile u San Franciscu, Providenceu i Minneapolisu.

#### Sindikalne organizacije 
Predsjednik sindikata AFGE Professional Local 3669, čiji je član bio Pretti, izjavio je da je njegova smrt "direktna posljedica administracije koja je izabrala neodgovornu politiku, zapaljivu retoriku i vještački stvorenu krizu". Američko udruženje medicinskih sestara pozvalo je na "potpunu, neometanu istragu" čiji bi rezultati bili javno objavljeni.

Nacionalni savjet granične patrole, sindikat koji predstavlja agente granične patrole SAD-a, saopštio je da je retorika političara i medija "podstakla ove neodgovorne sukobe i napade na njihove agente i službenike".

## Također pogledajte 
* Ubistvo Renee Good

## Reference 
## Vanjski linkovi